- Anutu Ikamke Zin Israel
- <
- 20
- >

20
Tutu Laamuru
1 To Anutu ikam sua ta boozomen tiŋgi pizin. Iso:
2 “Nio Yooba. Anutu ku ta nio i. Muŋgu nu we mbesooŋo sorok su lele kizin Aikuptu. Mi nio ta aŋkamke u ma zem lele tana, ta pataŋana muriini na. 3 Nio ituŋ tamen ta Anutu ku. Mbeeze pa koroŋ toro sa pepe.✡ Mk 12:30; Lu 10:25+
4 “Mi sap koroŋ sa kunuunu mi ur ma iwe merere pu pepe. Tana koroŋ boozomen ta timbot saamba, toono, mi tai na, urpe sa kunuunu mi suŋ pa pepe.✡ Kam 34:17; 1Kor 10:7,14; 1Yo 5:21; Tur 21:8
5-6 “Mi lek kumbum mi mbeeze pa koroŋ sa ta kembei pepe. Pa nio Yooba ta Anutu ku. Mi motoŋ mburmburŋoŋ. Wal ta so tiur koi pio, inako motoŋ iŋgalŋgal sanaana kizin, mi aŋur ka kadoono ise kizin, lutun bizin, tumbun bizin, mi len saaza bizin. Tamen zin wal tau lelen pio mi titoto tutu tio, inako aŋurur leleŋ pizin mi popoŋana kizin, mi aŋmuŋaiŋai zin, mi iseeŋge iseeŋge ma ila.✡ Kam 34:7
7 “Pasaana nio zoŋ mi paata sorok pepe. Pa tomtom ta sombe ipaata sorok nio zoŋ, inako irao aŋleeli na som.✡ Mt 5:33+
8 “Motom iŋgal aigule tio tabe ketem su pa i, mi ur ma iwe potomŋana.✡ Kam 16:23+ 9-10 Uraata iwe ta mi ila irao lamata mi ta, ina imbot be nu kam uraata ku. Mi so iwe lamata mi ru pa na, zem uraata ku ta boozomen, mi ketem su ma potom pa. Pa ina, aigule potomŋana ki Yooba Anutu ku. Tana nu niomŋan lutum bizin, mbesooŋo ku, mbili ku, mi zin karkari pakan ta niomŋan kombotmbot na, kozo kamap ma keteyom su pa uraata tiom ta boozomen.✡ Kam 23:12, 34:21 11 Pa indeeŋe ta nio Yooba aŋur saamba, toono, mi tai, ramaki koroŋ boozomen ta timbotmbot pa na, aŋkam uraata pa aigule lamata mi ta, to imap. Mi aigule ta iwe lamata mi ru pa na, keteŋ su. Tanata aŋpakur aigule tana, mi aŋur ma iwe potomŋana.✡ Un 2:1+
12 “Lem ŋger pa tomom ma nom mi mbeeze pizin. Naso mbot ma molo isu toono tabe aŋkam pu i. Nio Yooba Anutu ku.✡ Mt 15:4; Mk 7:10; Ep 6:2+
13 “Pun tomtom ma imeete pepe.✡ Mt 5:21; Mk 10:19; 1Yo 3:15; Tur 21:8
14 “Urnol pepe.✡ Mt 5:27+; Ro 13:9; 1Kor 6:15+; Ep 5:5; Ibr 13:4; Tur 21:8
15 “Kem pepe.✡ Mt 19:18; Mk 10:19; Lu 18:20; Ro 13:9; Ep 4:28
16 “Ŋgal sua pakaamŋana pa waem bizin pepe.✡ Mk 10:19; Lu 18:20; Tur 21:8, 22:15
17 “Motom berber pa waem bizin ruumu kizin, kusin bizin, mbesooŋo kizin, mbili kizin, mi koroŋ kizin toro sa pepe.”✡ Ro 7:7, 13:9
Zin Israel timoto Anutu
18 Zin Israel tileŋ lolo ikamam pel, mi tire lele ikimitmit, mi tileŋ koroŋ ta itaŋtaŋ kembei ta twiiri na, mi tire you ka koi gabgapŋana ilol abal ma sik, to timurur ma timoto kan. Tabe timender molo pa abal. 19 Mi tiso pa Mose ma tiso: “Nu ta ko we Merere kwoono mi zzo kalŋaana piam ma amleŋleŋ. Pa niam ti amoto koyam. Kokena ni itunu iso sua piam, to ametmeete lup.”✡ Ibr 12:18+
20 Mi Mose iso pizin. Iso: “Komoto pepe. Iŋgi Anutu isu bekena iswe itunu piom ma kuute kati. Naso kakam sanaana mini som, mi komototo i mi keleŋleŋ la kalŋaana.” 21 To zin iwal biibi timap ma timender molo pa abal uunu, mi Mose imiili ma isala mini, ma ila kolouŋana pa miiri tieene gabgapŋana ta Anutu imbotmbot lela na.
Patoronŋana muriini ka tutu
22 To Yooba iso pa Mose be iso pizin Israel ta kembei: “Niom kere yo kek. Nio aŋbotmbot saamba mi aŋzzo sua piom i. 23 Tana kuurpe leyom merere pakaamŋana sa pa silba mi gol pepe. Bela kembeeze pa nio ituŋ tamen tau.
24 “Kaimer nio ituŋ ko aŋso yom pa lele pakan tabe kuurpe patoronŋana murin su pa i. Mi niom sombe kuurpe patoronŋana muriini sa, na kuurpe pa toono men. Tona kakam zin sipsip, mekmek, mi makau tiom, mi kuur zin sala mi kakam patoronŋana pio. Patoronŋana pakan ko keneene ma imap kat. Mi pakan, nako kalas mi ituyom kakan, bekena itiŋan taparlup ti ma tewe tamen. Niom sombe kusuŋ pio isu zin lele tana, inako aŋlae tiom mi aŋpombol yom. 25 Mi sombe kuurpe patoronŋana muriini sa pio pa pat, na kakam pat sa ta tomtom tiurpe pa naman na pepe. Pa pat ta tomtom tiurpe pa naman, ina irao pa uraata ta kembei som. 26 Mi sombe kuurpe patoronŋana muriini, na kopo ma isala kor pepe. Kokena kasala pa ndeete ma kuliyom imbot mat, to aŋpun yom ma kemetmeete.

- Anutu Ikamke Zin Israel
- <
- 20
- >

✡20:3: Mk 12:30; Lu 10:25+

✡20:4: Kam 34:17; 1Kor 10:7,14; 1Yo 5:21; Tur 21:8

✡20:5-6: Kam 34:7

✡20:7: Mt 5:33+

✡20:8: Kam 16:23+

✡20:9-10: Kam 23:12, 34:21

✡20:11: Un 2:1+

✡20:12: Mt 15:4; Mk 7:10; Ep 6:2+

✡20:13: Mt 5:21; Mk 10:19; 1Yo 3:15; Tur 21:8

✡20:14: Mt 5:27+; Ro 13:9; 1Kor 6:15+; Ep 5:5; Ibr 13:4; Tur 21:8

✡20:15: Mt 19:18; Mk 10:19; Lu 18:20; Ro 13:9; Ep 4:28

✡20:16: Mk 10:19; Lu 18:20; Tur 21:8, 22:15

✡20:17: Ro 7:7, 13:9

✡20:19: Ibr 12:18+

© 1996 BSPNG