- Uraata Kizin Ŋgoŋana
- <
- 2
- >

2
Bubuŋana Potomŋana isu
1 Indeeŋe aigule ki Pentekos * Pentekos, ina suŋŋana biibi ta kizin Yuda. Zin tilup zin pa Pasoba, mi aigule tomtooru laamuru ilae, to Pentekos ipet. na, zin urlaŋana kan timap ma tilup zin ma timbotmbot.✡ Kam 23:16 2 Mi molo som na, tileŋ koroŋ kembei ta miiri biibi i. Imbul ki saamba, mi isu ma izeebe ruumu leleene ta timbotmbot pa i.✡ Ezek 37:9+; Yo 3:8 3 To tire koroŋ kembei ta you miaana ipet, mi imureege ma isala tomtom tataŋa uten ma ikot zin.✡ Kam 3:2; Mt 3:11 4 Tana Bubuŋana Potomŋana izeebe zin wal tana lup, mi iparaurau kwon ma tiso sua ila karkari kalŋan.✡ Mk 16:17; Yo 7:37+, 14:16; Ŋgo 4:31, 10:44+, 19:6
5 Indeeŋe tana, zin Yuda boozo ta timbotmbot leŋaleŋa irao lele pakaana ta boozomen na, zin tila timbotmbot Yerusalem tomini. Zin wal ki titoto mbulu ki Anutu. 6 Timbotmbot mi tileŋ la pa, to timokor la pataaŋa. Mi zin wal ta Bubuŋana Potomŋana izeebe zin na, sua kizin ikam ma iwal biibi tau ŋgar kizin imap. Pa tileŋleŋ kat la pa zitun kalŋan tau. 7 Tabe kwon itaanda mi tikamam ŋgar boozo. Tiso: “Wai, a niom, wal tiŋgi tikam parei kembei? Zin iŋgi sa Galilea kan men. 8 Mi parei ta iti tomtom tataŋa teleŋleŋ zin tizzo sua lala itundu kalŋanda kat kembei? 9 Iti tamar pa lele pakaana ki Partia, Midia, mi Elam, mi Mesopotamia, Yudea mi Kapadosia, mi Pontus ma Asia, 10-11 mi Pirigia ma Pampilia, mi Aikuptu, mi lele pakaana ki Libia ta kolouŋana pa Kairini na, mi Krit mi Arabia. Mi tomtom kiti pakan timar pa Rom tomini. Mi zin Rom kan na, pakan zin Yuda ŋonoono. Mi pakan na, zin wal ta titooro zin ma tiwe Yuda i. Tamen sua ta wal taiŋgi tikamam pa Anutu uraata kini bibip, ta iti tamap teleŋleŋ la itundu kalŋanda.” 12 Tana zin iwal tana kwon taanda lup. Pa tikankaana pa mbulu tiŋgi. Mi tiparwwi zin ma tiso: “Wai, iŋgi parei?” 13 Mi pakan na, tikam seŋge pizin ma tiso: “Ou, niom iwal, iŋgi sa tiwin na.”
Mos ta Petrus ikam pizin iwal biibi
14 Petrus ziŋan zin ŋgoŋana laamuru mi ta timbotmbot, mi imaŋga na iso ma kalŋaana biibi. Iso: “Niom Yuda mi niom wal boozomen ta kombotmbot Yerusalem i, kuŋgun talŋoyom pio, mi nio ko aŋso yom pa mbulu tiŋgi ka uunu.✡ Mt 16:19 15 Niom koso zin wal tiŋgi tiwin. Mi iŋgi zoŋ ise zen. Lak, winŋana sa, tiwinin pa mazwaana ta kembei? Som.✡ 1Tes 5:7 16 Keleŋ. Mbulu ti ka sua, ta Anutu kwoono Yoel iso ta muŋgu kek. Mi iŋgi buri iur ŋonoono i. Sua ta kembei:
17 Anutu iso: Indeeŋe mazwaana kaimer kana ma uraata tio iso ipet kat mat, † Mazwaana kaimer kana imaŋga pa meeteŋana mi maŋgaŋana ki Yesu. Mi ko ila ila ma toono swoono. Mi ka kilalan biibi na uraata ki Bubuŋana Potomŋana.
na nio kola aŋkam Bubuŋoŋ ma isalakaala tomtom ta munŋaana men.
To lutuyom bizin ma lutuyom moori bizin ko tiwe nio kwoŋ mi tiso kalŋoŋ pizin tomtom.
Mi zin naŋgaŋ kaibiim ko tikeenetondo.
Mi Anutu ko iswe koroŋ pakan pizin kolman ila miuŋana.✡ Yesa 44:3; Ezek 39:29; Yo 7:37+
18 Mi zin mbesooŋo mi mbesooŋo moori tio ta kembena.
Indeeŋe mazwaana tana na, nio ko aŋkam Bubuŋoŋ ma isalakaala zin.✡ Ŋgo 21:9
19 Mi nio ko aŋkam uraata bibip ma ipet sala maŋaanaŋana,
mi aŋkam mos mburanŋan isu toono tomini.
Ko kembei ta siŋ, you, mi you kakoi ta buk ma ise i.
20 Pa zoŋ kola iyaara mini som, mi lele zugut. Mi puulu mataana ko isiŋsiŋ.
Uraata tana kola ipet muŋgu, mana nol biibi ki Merere be iswe mburaana ma ipet kat mat.✡ Mt 24:29+, 27:45
21 Mi wal boozomen ta so titaŋroro Merere be iuulu zin, na ni ko ikamke zin ma timbot ambai.✡ Yoel 2:28+; Ŋgo 4:12; Ro 10:13
22 “Tana niom tomtom ki Israel, keleŋ sua tiŋgi. Uraata mburanŋan mi mos bibip ta Yesu ki Nasaret ikam la mazwoyom na, niom kuute lup kek. Uraata ta Anutu ipomboli ma ikam, ina iswe i kembei: Ni Anutu iŋgo i.✡ Yo 5:36 23 Anutu, ni itunu ŋgar kini mi iur Yesu pataaŋa kek be ima nomoyom. Tanata niomŋan zin Rom kan tau titoto tutu som na, kupuni ma imeete sala ke pambaaraŋana.✡ Yesa 53:10; Ŋgo 4:28 24 Tamen meeteŋana irao ikisi na som. Pa Anutu itatke i pa meeteŋana mburaana, mi iwiti ma burup ma imaŋga pa naala.✡ Lu 24:5; Ŋgo 3:15 25 Ka sua, Dabit iso ta muŋgu kek. Pa iso:
Nio aŋre Merere imbotmbot kereŋ uunu totomen.
Ni imbotmbot raama yo mi ikiskis yo. Tana kosa sa ko irao ikam yo ma aŋtop na som.
26 Iŋgi tabe ikam yo ma leleŋ ambai kat,
mi aŋso sua raama menmeen yo.
Ŋonoono, nio ko aŋmeete. Pa nio tomtom toono koŋ.
Tamen kopoŋ rru som. Iŋgi aŋmbotmbot mi aŋurur motoŋ pu men tau.
27 Pa nu irao zem yo ma aŋmeete mi aŋsula Andewa be aŋbot na som.
Nu irao zem mbesooŋo ku potomŋana ma ibuuzu na som.
28 Nu patooŋo yo pa zaala ki mbotŋana mata yaryaaraŋana.
Mi nu ko kam yo ma aŋbot su kerem uunu, mi kam ma leleŋ ndabok men.✡ Mbo 16:8+
29 “O atoŋan mi tiziŋan. Nio leleŋ be aŋso kat yom pa tumbundu Dabit. Ni imeete ma titwi i ta muŋgu kek. Ma naala kini ta imbotmbot men kar ti.✡ 1Kin 2:10; Ŋgo 13:35+ 30 Tamen Dabit, ni Anutu kwoono. Mi ni iute tau Anutu imbuk sua mbolŋana pini be kaimer to iur popoŋana kini sa ma iwe king kembei ni itunu.✡ 2Sam 7:12+; Mbo 89:3+, 132:11 31 Ni ire mbulu tabe ipet pa kaimer i. Tanata iso pa maŋgaŋana ki Mesia, mi iso Anutu ko irao izemi ma imeete mi isula Andewa be imbot na som. Mi irao izemi ma ibuuzu na som.✡ Mbo 16:10
32 “Mi Yesu ta amzzo yom pini i, ta Anutu iwiti ma burup ma imaŋga mini pa naala. Niam ta boozomen ti amre kat pa motoyam, tanata ampombolmbol ka sua. 33 Ni, Anutu ipakuri, mi iuri ma imbot la namaana woono. Mi Tamaana ikam Bubuŋana Potomŋana pini kek. Ito itunu sua kini mbukŋana tau. Bubuŋana tana, ta Yesu kadoono ikam ma isalakaala yam, mi iŋgi kere mi keleŋ i.✡ Yo 14:26; Pil 2:9 34 Mi Dabit itunu na, isala saamba som. Tamen ni iso ta kembei. Iso:
Merere iso pa Biibi tio ta kembei:
Mar mbulem su ta nomoŋ woono i
35 ma irao aŋkoto kom koi bizin ma mburan imap kat,
mi kumbum ise ŋguren.’✡ Mbo 110:1
36 “Tana niom Israel ta munŋaana men, keleŋ kat. Yesu ta kupuni ma imeete sala ke pambaaraŋana, ta Anutu iuri ma iwe Merere mi Mesia.”
Wal boozomen tiurla
37 Tomtom tileŋ la pa sua tana ma ambai som. Pa sua iŋgal zin. To tisu na tiso pa Petrus bizin. Tiso: “Wai toyamŋan, kenako amkam parei?”✡ Ibr 4:12
38 Petrus ipekel kwon ma iso: “Kozo kamap kotooro leleyom, mi kakam yok pa Yesu Krisi zaana. Naso sanaana tiom ila ne, mi ni ipomoozo yom ma ikam Bubuŋana Potomŋana piom.✡ Mk 16:16; Lu 24:47; Ŋgo 3:19 39 Pa sua mbukŋana ti, iŋgi ima pa niom Israel niomŋan lutuyom bizin, mi zin iwal karkari ta timbot lele molo na tomini. Pa wal boozomen ta sombe Merere Anutu kiti iboobo zin na, sua mbukŋana tiŋgi imar pizin.”✡ Yesa 57:19; Yo 10:16; Ŋgo 14:27; Ep 2:13+
40 Petrus iso sua tiŋgi men som. Kwoono imbol pizin pa sua boozomen. Pa isombe ikam zin ma tiurla ki Krisi. Tana iso pizin ma iso: “Motoyom iŋgal mi kuru zaala pa ituyom be kombot ambai. Pa iŋgi kombot la wal sananŋan lelen. Kokena niomŋan kala leyom.”✡ Ga 1:4; Pil 2:15 41 Aigule tana na, zin tau tiurla Petrus kalŋaana, mi tikam yok mi tila tigaaba zin wal urlaŋana kan na, zin ko kembei munŋaana tel (3,000) ma iŋgi. 42 Mi zin tiurur kat lelen pa sua kizin ŋgoŋana ki Yesu, mi tiluplup zin pa suŋŋana mi kini kanŋana.
Mbulu kizin wal mataana kan ki Krisi
43 Zin ŋgoŋana ki Yesu tikamam uraata bibip mi titortooro mos boozo. Tabe tomtom ta boozomen tire mi timoto kan. Pa tire kat Anutu mburaana tau.✡ Ŋgo 5:12; 2Kor 12:12 44 Mi zin urlaŋana kan tiluplup zin, mi tiparkamam zin ma ambai. Tomtom sa irao kwoono imbol pa koroŋ kini sa be iwe itutamen lene i na som. Koroŋ kizin ta munŋaana men, ta tiparrai pizin men.✡ Lu 12:33, 18:22; Ŋgo 4:32+ 45 Pa tikamam mburooŋo pa koroŋ kizin, mi tiparrai pizin pakan ta len som i. Tabe zin ta boozomen len koroŋ irao.✡ 2Kor 8:13 46-47 Mi aigule ta boozomen tilala ma tiluplup zin su Urum Merere kwoono. Mi tiparluplup zin la ruumu kizin kizin pa suŋŋana mi kini kanŋana. Mi tikanan kini raama lelen ambai men, mi tiwidit Anutu zaana. Paso, tiur kat lelen pini. Tana tomtom timap ma lelen pizin. Mi zin wal ta Merere ikamam uraata pizin be ikamke zin na, ni ipaŋgutŋguutu zin ikot aigule ta boozomen, ma tilala tigabgaaba zin wal urlaŋana kan.

- Uraata Kizin Ŋgoŋana
- <
- 2
- >

*2:1: Pentekos, ina suŋŋana biibi ta kizin Yuda. Zin tilup zin pa Pasoba, mi aigule tomtooru laamuru ilae, to Pentekos ipet.

✡2:1: Kam 23:16

✡2:2: Ezek 37:9+; Yo 3:8

✡2:3: Kam 3:2; Mt 3:11

✡2:4: Mk 16:17; Yo 7:37+, 14:16; Ŋgo 4:31, 10:44+, 19:6

✡2:14: Mt 16:19

✡2:15: 1Tes 5:7

†2:17: Mazwaana kaimer kana imaŋga pa meeteŋana mi maŋgaŋana ki Yesu. Mi ko ila ila ma toono swoono. Mi ka kilalan biibi na uraata ki Bubuŋana Potomŋana.

✡2:17: Yesa 44:3; Ezek 39:29; Yo 7:37+

✡2:18: Ŋgo 21:9

✡2:20: Mt 24:29+, 27:45

✡2:21: Yoel 2:28+; Ŋgo 4:12; Ro 10:13

✡2:22: Yo 5:36

✡2:23: Yesa 53:10; Ŋgo 4:28

✡2:24: Lu 24:5; Ŋgo 3:15

✡2:28: Mbo 16:8+

✡2:29: 1Kin 2:10; Ŋgo 13:35+

✡2:30: 2Sam 7:12+; Mbo 89:3+, 132:11

✡2:31: Mbo 16:10

✡2:33: Yo 14:26; Pil 2:9

✡2:35: Mbo 110:1

✡2:37: Ibr 4:12

✡2:38: Mk 16:16; Lu 24:47; Ŋgo 3:19

✡2:39: Yesa 57:19; Yo 10:16; Ŋgo 14:27; Ep 2:13+

✡2:40: Ga 1:4; Pil 2:15

✡2:43: Ŋgo 5:12; 2Kor 12:12

✡2:44: Lu 12:33, 18:22; Ŋgo 4:32+

✡2:45: 2Kor 8:13

© 1996 BSPNG