- Yoan
- <
- 15
- >

15
Yesu ikam sua tooroŋana pa ke baen
1 “Nio ituŋ ta ke baen tau ipiyotyooto ŋonoono ambaimbaiŋan. Mi Tamaŋ, ni baen katuunu.✡ Mbo 80:8+; Yesa 5:1+ 2 Mi zin wal ta tisekapkap mar tio, ta tiwe kembei ke baen namannaman. Ke baen namannaman boozomen ta ŋonon somŋan i, na Tamaŋ iyembutmbut zin ma tila len. Mi namannaman boozomen ta tipiyotyooto ŋonon ambaimbaiŋan i, ina ni iurpewe zin bekena tiŋgeeze mibe ŋonon ipet ma boozo.✡ Mt 3:10, 7:19+, 13:8; Ga 5:22+ 3 Niom na, sua ta aŋso ma keleŋ, ta iurpe yom ma kewe ŋgeezeŋoyom kek.✡ Yo 13:10, 17:17; Ep 5:26; 1Pe 1:22 4 Kozo kesekapkap mar tio totomen. Naso aŋsekap kat ma tiom. Motoyom la pa baen namaana. Sombe tiyembut ma isu lene, mi imbot ndel pa kiini, ko irao be iur ŋonoono? Som. Bela isekap kat la kiini, tona iur ŋonoono. Mi niom ta kembena. Sombe kesekapkap kat mar tio som, inako urlaŋana tiom iur ŋonoono sa som.✡ Kol 1:23, 2:7
5 “Nio ituŋ ta ke baen, mi niom na baen namannaman. Tomtom ta sombe isekapkap mar tio, mi nio aŋsekapkap la kini mi aŋpombolmboli, inako ipiyooto ŋonoono ambaimbaiŋan boozo. Mi sombe som, inako som. Pa niom karao be kakam koroŋ sa pa ituyom mburoyom na som.✡ 2Kor 3:5; Pil 4:13 6 Mi tomtom ta sombe isekapkap mar tio som, na ni kembei ke namaana meeteŋana ta tisebut ma itop su lene, mi tipiri lae be you ikan.✡ Mt 3:10+, 7:19 7 Niom sombe kesekapkap mar tio mi kikiskis sua tio ma imbotmbot la leleyom, mi sombe kiwi pa koroŋ sa, nako kakam.✡ Yems 5:16; 1Yo 5:14+ 8 Mi sombe kipiyooto ŋonoono ambaimbaiŋan boozo, nako kakam ma tomtom tipakur Tamaŋ zaana pa. Mbulu ta kembei ko iswe kembei niom naŋgaŋ tio ŋonoono.✡ Mt 5:16; Lu 6:43 9 Nio aŋur leleŋ piom raraate kembei ta Tamaŋ iur leleene pio. Tana kakam ŋgar pa mbulu tio tana, mi kombotmbot la totomen. 10 Niom sombe motoyom iŋgal tutu tio mi kototo, inako iswe kembei kakamam ŋgar pa mbulu tio ta aŋur leleŋ piom na, mi kombotmbot la mbulu tana. Kembei nio. Aŋleŋleŋ la Tamaŋ tutu kini, mi aŋkamam ŋgar pa mbulu kini ta ni iur leleene pio na, mi aŋbotmbot la mbulu tana.✡ 1Yo 5:3
11 “Sua taiŋgi, nio aŋso piom bekena aŋkam ma leleyom ndabok ma ndabok kat kembei ta nio i. 12 Nio aŋur tutu piom ta kembei: Kuur leleyom par piom, kembei ta nio aŋur leleŋ piom. Pa ina tutu tio ŋonoono.✡ Yo 13:34+; 1Tes 4:9; 1Pe 4:8; 1Yo 3:11 13 Tomtom sa isombe izem itunu ma imeete pa toroono bizin, inako iswe kembei ni iur kat leleene pizin. Pa mbulu toro sa ko ilip pa mbulu tana na som.✡ Ro 5:7+; Ep 5:2; 1Yo 3:16 14 Mi niom na, sombe motoyom iŋgal tutu tio mi kototo, inako iswe yom kembei niom na toroŋ bizin ŋonoono.✡ Mt 12:50; Yo 14:23 15 Tana nio ko aŋpaata yom be mbesooŋo tio mini som. Iŋgi ko aŋpaata yom be toroŋ bizin. Pa mbesooŋo sa iute kat uraata ta biibi kini ikamam i na som. Mi niom na, kuute. Paso, sua boozomen ta aŋleŋ la ki Tamaŋ, ta aŋso yom pa ma kuute kek.✡ Un 18:17; Ŋgo 20:27; Yems 2:23 16 Niom ituyom leleyom mi kamar koto yo som. Nio ta aŋpeikat yom mi aŋur yom be kala ma kakam uraata, mibe uraata tiom iur ŋonoono boozo tabe imbot ma alok. Mi niom sombe kiwi Tamaŋ pa koroŋ sa, na ni ko ikam piom. Pa nio ta ndomoŋ pa.✡ Mt 28:19; Yo 14:13; Ep 1:4 17 Tana nio aŋur tutu piom ta kembei: Kuur leleyom par piom. Ina tutu tio ŋonoono.”✡ Yo 13:34
Wal toono kan ko tiur koi pizin naŋgaŋ ki Yesu
18 “Sombe wal toono kan tiur koi piom, na motoyom iŋgal: Mbulu tana, zin tikam pio muŋgu.✡ Mt 10:22; 1Yo 3:13 19 Niom sombe kala ma kagaaba zin wal toono kan pa mbulu kizin, so zin lelen piom. Paso, kewe kembei zin. Mi iŋgi som. Pa nio aŋpeikat yom la mazwan ma kewe leŋ kek. Tanata zin tiurur koi piom.✡ Lu 6:22; Yo 17:14; 1Yo 4:5 20 Motoyom iŋgal sua tio. Mbesooŋo sa ko irao ilip pa biibi kini na som. Tana zin wal ta tiseeze motoŋ, nako tiseeze niom motoyom tomini. Mi zin tau tileŋleŋ la sua tio, inako tileŋ la sua tiom tomini.✡ Mt 10:24+; 2Tim 3:12; 1Yo 4:6 21 Pa niom kewe leŋ kek. Tana mbulu ta boozomen taiŋgi, zin ko tikam piom. Paso, Ni ta iŋgo yo ma aŋsu toono ti na, zin tiute i risa som.✡ Mt 5:10+; Yo 16:2+ 22 Nio sombe aŋmar ma aŋkam sua pizin som, so Anutu ire zin kembei len uunu sa som. Mi iŋgi aŋmar mi aŋpaute zin kek. Tamen lelen pio som. Tana len sua sa mini som. Pa sanaana kizin ta imbot mat kek.✡ Lu 12:47; Yo 9:41; Ro 1:20; Yems 4:17 23 Tomtom ta sombe iur koi pio, ina ni iur koi pa Tamaŋ tomini. 24 Uraata bibip ta aŋkam la mazwan na, tomtom toro sa ikam pasa zen. Uraata tana sombe aŋkam som, so zin len uunu sa som. Tamen nio aŋmar mi aŋkam uraata tana ma tire kat kek. Mi tamen tiur koi pa niamru Tamaŋ. 25 Zin tikam mbulu tana paso, sua ta muŋgu tibeede la tutu kizin na bela iur ŋonoono. Sua ta kembei:
Zin tiur koi pio sorok.”✡ Mbo 35:19, 69:4
26 To Yesu iseeŋge sua kini mini ma iso: “Ulaaŋa tabe imar mi ipombol yom i, ni imbot ki Tamaŋ. Mi nio ko aŋgo i ma isu piom. Ni Bubuŋana ta izzo sua ŋonoono men. Mi ni ko ipombol sua tio.✡ Lu 24:49; Yo 16:14; Ŋgo 2:33; 1Yo 5:7 27 Mi niom tomini, ko kopombol sua tio. Paso, indeeŋe ta aŋmaŋga pa uraata tio mi imar indeeŋe koozi na, itiŋan tombotmbot.✡ Lu 24:48; Ŋgo 1:8; 2Pe 1:16; 1Yo 1:1+

- Yoan
- <
- 15
- >

✡15:1: Mbo 80:8+; Yesa 5:1+

✡15:2: Mt 3:10, 7:19+, 13:8; Ga 5:22+

✡15:3: Yo 13:10, 17:17; Ep 5:26; 1Pe 1:22

✡15:4: Kol 1:23, 2:7

✡15:5: 2Kor 3:5; Pil 4:13

✡15:6: Mt 3:10+, 7:19

✡15:7: Yems 5:16; 1Yo 5:14+

✡15:8: Mt 5:16; Lu 6:43

✡15:10: 1Yo 5:3

✡15:12: Yo 13:34+; 1Tes 4:9; 1Pe 4:8; 1Yo 3:11

✡15:13: Ro 5:7+; Ep 5:2; 1Yo 3:16

✡15:14: Mt 12:50; Yo 14:23

✡15:15: Un 18:17; Ŋgo 20:27; Yems 2:23

✡15:16: Mt 28:19; Yo 14:13; Ep 1:4

✡15:17: Yo 13:34

✡15:18: Mt 10:22; 1Yo 3:13

✡15:19: Lu 6:22; Yo 17:14; 1Yo 4:5

✡15:20: Mt 10:24+; 2Tim 3:12; 1Yo 4:6

✡15:21: Mt 5:10+; Yo 16:2+

✡15:22: Lu 12:47; Yo 9:41; Ro 1:20; Yems 4:17

✡15:25: Mbo 35:19, 69:4

✡15:26: Lu 24:49; Yo 16:14; Ŋgo 2:33; 1Yo 5:7

✡15:27: Lu 24:48; Ŋgo 1:8; 2Pe 1:16; 1Yo 1:1+

© 1996 BSPNG