- 1 Korin
- <
- 10
- >

10
Tere ti. Kokena tagabiizi itundu som, to totop kembei ta zin Israel
1 O niom toŋmatiziŋ tio, nio leleŋ be motoyom iŋgal mbulu ta muŋgu ipet pa tumbundu bizin na. Indeeŋe ta ziŋan Mose tizem Aikuptu na, miiri tieene ikamam peeze pizin ta boozomen. Mi zin ta boozomen tindu tai.✡ Kam 13:21+, 14:22+; Mbo 78:13 2 Mbulu ta ipet pizin pa tai ma miiri tieene na, ina kembei tikam yok. Pa mazwaana tana timaŋga pa mbotŋana popoŋana be tito Mose. 3-4 Mi zin ta boozomen tikan kini ta ki Bubuŋana i, mi tiwin yok ta ki Bubuŋana i. Tana zin ta boozomen raraate men. Pa timap tiwinin yok la pat ta ki Bubuŋana i tau igabgaaba zin ma ziŋan tiwwa. Pat tana na, Krisi itunu tau. * Kam 17:1+ mi Nam 20:1+ iso pa mazwaana ru ta Anutu ikam ma yok ireere pa pat bekena zin Israel tiwin. Zin Yuda pakan tiwidit mbol pa mbulu tana ma tiso ina pat tamen tau. Mi tizzo ta kembei: Pat tana, muŋgu tumbun bizin tiwwa raama isu lele bilimŋana. Mi gorgori yok irereere pa. Tamen wal ŋgarŋan pakan tisombe pat tana, ina sua tooroŋana pa Anutu itunu. Pa ni iwwa raama zin mi ipombolmbol zin. Re Lo 32:4,31. ✡ Kam 16:14+, 17:1+; Nam 20:1+; Mbo 78:15-24 5 Tamen kaimer tomtom boozomen kizin Israel tizooro Anutu. Tanata ni leleene ambai pizin som, mi ikasgeege zin ma timetmeete leŋaleŋa pa lele bilimŋana.✡ Nam 14:29+; Mbo 106:26; Ibr 3:17+; Yud 5
6 Mbulu boozomen ta ipet pizin, ina iso iti ta kembei: Kokena tuur lelende pa koroŋ sananŋan kembei ta zin na, to iti tomini tala lende.✡ Nam 11:4; Mbo 106:14 7 Tana kembeeze pizin merere pakaamŋan kembei ta muŋgu zin Israel pakan tikam na pepe. Pa sua ki Anutu iso ta kembei:
Zin tomtom mbulen su, mi tikanan ma tiwinin, to tisu na tikam mbulu bozboozo.✡ Kam 32:6
8 Mi takam mbulu kizin me ma ŋge pepe. Pa zin Israel pakan tikam ta kembei, mi tomtom kizin 23,000 timetmeete pa aigule tamen ŋonoono.✡ Nam 25:1+; Mbo 106:29; Tur 2:14 9 Mi totoombo Merere mburaana pepe. Pa zin Israel pakan tikam ta kembei, to mooto sananŋan tipet, mi tipasaana zin ma timetmeete.✡ Kam 17:2,7; Nam 21:5+; Mbo 95:9 10 Mi toyyo kwondo pa Anutu mi wal peeze kan kini pepe. Pa zin Israel pakan tikam ta kembei, to aŋela ta ikamam zaaba pizin tomtom i, ikas zin ma timetmeete.✡ Kam 12:33; Nam 14:1+; Ibr 3:11,17
11 Ŋonoono, mbulu boozomen tana ipet pizin Israel. Mi ina ipei ŋgar kiti tomini be matanda iŋgal itundu. Pa iŋgi tombot la mazwaana kaimer kana tabe koroŋ ta boozomen imap pa i.✡ Ro 15:4; 1Kor 7:29; 1Pe 4:7; 1Yo 2:18 12 Tana sombe tomtom sa indemeere kembei imender mbolŋana, na ire i. Kokena itop.✡ Ro 11:20 13 Toomboŋana boozomen ta tiwedet piom, ina raraate men pa toomboŋana ta gorgori tiwedet pizin tomtom ta boozomen. Tipa ndel som. Mi niom irao kapase pa Anutu. Pa toomboŋana ta so karao be kabaada som, na ni ko iyok pa be ise tiom na som. Som kat. Mi sombe izem toomboŋana sa ma ipet piom, na ni kola iur leyom zaala tomini be koko pa. Naso kemender mbolŋana mi kilip pa toomboŋana tana.✡ Mbo 68:19; 1Kor 1:9; 1Tes 5:24; 2Pe 2:9
Tombot molo pizin merere pakaamŋan mi urum kizin
14 Tana mbulu ki tembeeze pizin merere pakaamŋan na, kombot molo pa. O niom, nio leleŋ piom, tanata aŋkam sua taiŋgi piom.✡ Ŋgo 15:20; 2Kor 6:16+; 1Yo 5:21 15 Niom leyom ŋgar. Tana ituyom irao kitiiri sua tio ti. 16 Iti sombe takan Pasa ma tiwin la mbooro, na tapakur Anutu mi lelende ambai pini pa kampeŋana kini. Mi iti tuute: Sombe tiwin la mbooro tana, inabe itiŋan Krisi tulup ti ma tewe tamen ma kembei siŋ kini iwe lende. Mi narabu ta tetete na, ta kembena. Sombe takan, inabe itiŋan Krisi tulup ti ma tewe tamen ma kembei mazaana iwe lende.✡ Mk 14:22+; Ŋgo 2:42,46 17 Mi narabu tamen ta iti ta boozomen takan la, ina iwe kin kembei iti ta boozomen tulup ti ma tewe kembei tomtom tamen. Pa takan la narabu tamen tau.✡ Yo 6:33+; Ro 12:5; 1Kor 12:13,27
18 Kakam ŋgar pa mbulu kizin Israel tomini. Sombe tikam patoronŋana, na mbili suruunu ta, tineene sala artaal pa Anutu. Mi suruunu toro na, zitun tikan bekena ziŋan Anutu tiparlup zin ma tiwe tamen.✡ Wkp 7:15 19 Kenako toso parei pizin merere pakaamŋan mi kini ta tikamam pizin na? Ina koroŋ ŋonoono? Som.✡ 1Kor 8:4+ 20 Patoronŋana ta wal matan munŋan tikamam lela urum kizin merere pakaamŋan, ina tikamam pa Anutu som. Tikamam pa zin bubuŋana sananŋan. Mi nio leleŋ be kagaaba zin pa mbulu tana pepe. Kokena niomŋan zin bubuŋana sananŋan kaparlup yom ma kewe tamen.✡ Lo 32:17; Mbo 106:37; Tur 9:20 21 Tana niom irao kiwin la Merere mbooro kini, to kusu mi kiwin la mbooro kizin bubuŋana sananŋan na pepe. Mi niom irao kakan kini ta imbot sala Merere mbalia kini, to kusu mi kakan kini ta imbot sala mbalia kizin bubuŋana sananŋan lela urum kizin na pepe.✡ 2Kor 6:15+ 22 Kokena kakam ta kembei, to kapamalmal Merere keteene. Pa ni mata mburmburŋana. Mi parei, iti mburanda ilip pini?✡ Lo 32:21; Mbo 78:58
Mbulu kiti ta boozomen bela iuulu waende bizin mi ipakur Anutu
23 Tomtom tiom pakan tizzo ta kembei: “Niam amrao amkam mbulu ta boozomen. Koroŋ sa ko iwe ŋgalsekŋana piam som.” Ina ambai. Tamen mbulu ta boozomen iuluulu iti som. Mi mbulu ta boozomen ipombolmbol ti som.✡ 1Kor 6:12 24 Mi takam ŋgar pa itundu men pepe. Takam ŋgar pa waende bizin be tu'uulu zin.✡ Ro 15:1+; 1Kor 13:5; Pil 2:4-21
25 Mi buzur ta so kere imbot su nol muriini na, kakam ŋgar boozo pa mi kiwi pa pepe. Irao kiŋgiimi mi kakan. Pa sombe imar pa urum ki merere pakaamŋana sa, ina koroŋ sorok.✡ 1Tim 4:4 26 Pa sua ki Merere iso ta kembei:
Toono ramaki koroŋ boozomen ta timbot pa, ina koroŋ ki Merere men.✡ Kam 19:5; Mbo 24:1
27 Tana sombe tomtom sa ta iurla ki Krisi som na, iso piom be kala ruumu kini mi niomŋan kakan kini, mi sombe leleyom be kala, na irao kala. Mi kini pareiŋana ta so tikam piom na, kakan men. Kakam ŋgar boozo pa mi kiwi pa pepe.✡ Lu 10:7+ 28 Tamen sombe tomtom sa isotaara yom kembei buzur tana imar pa urum ki merere pakaamŋana sa, na kakan pepe. Kokena kakan, to ni ikam ŋgar boozo piom, mi iso niom kakam ŋoobo.✡ 1Kor 8:7 29 Ŋonoono, niom sombe kakan buzur tana, na kakam ŋoobo mbulu som. Mi kakam ŋgar pa waeyom tana. Kokena ni isombe niom kakam ŋoobo.
Mi nio aŋute: Tomtom pakan ko timaŋga ma tiso: “Niam ti amrao amyok pa tomtom toro sa be imboro yam na som. Ko tomtom toro sa irao be iso yam pa mbulu ambaiŋana mi mbulu sananŋana? Som kat!✡ Ro 14:14,16 30 Sombe ampakur Anutu pa kini tiam, mi leleyam ambai pini, na parei ta tomtom toro iyyo kwoono piam.”✡ Ro 14:6; 1Tim 4:3+
31 Mi nio aŋso ta kembei: Niom sombe kakan, som kiwin, som kakam mbulu pareiŋana sa, na kakam mbulu ta boozomen be kapakur Anutu zaana pa.✡ Kol 3:17; 1Pe 4:11 32 Tana kakam ŋgar pizin Yuda, mi zin Grik ta tiurla som na, mi lupŋana ki Anutu tomini. Kokena kakam mbulu sa ta irao pa ŋgar kizin som, to kapakaala zin pa Krisi, som kakam zin ma titop.✡ Ro 14:13+; 1Kor 8:13; 2Kor 6:3 33 Kakam kembei ta nio i. Nio aŋkam ŋgar pa ituŋ som. Iŋgi aŋtomtoombo be aŋkam mbulu ta irao pa wal ta boozomen lelen ma ŋgar kizin. Pa leleŋ be Anutu ikamke zin. Tana aŋso aŋkam mbulu tabe iuulu zin.✡ Ro 15:2; 1Kor 9:19+

- 1 Korin
- <
- 10
- >

✡10:1: Kam 13:21+, 14:22+; Mbo 78:13

*10:3-4: Kam 17:1+ mi Nam 20:1+ iso pa mazwaana ru ta Anutu ikam ma yok ireere pa pat bekena zin Israel tiwin. Zin Yuda pakan tiwidit mbol pa mbulu tana ma tiso ina pat tamen tau. Mi tizzo ta kembei: Pat tana, muŋgu tumbun bizin tiwwa raama isu lele bilimŋana. Mi gorgori yok irereere pa. Tamen wal ŋgarŋan pakan tisombe pat tana, ina sua tooroŋana pa Anutu itunu. Pa ni iwwa raama zin mi ipombolmbol zin. Re Lo 32:4,31.

✡10:3-4: Kam 16:14+, 17:1+; Nam 20:1+; Mbo 78:15-24

✡10:5: Nam 14:29+; Mbo 106:26; Ibr 3:17+; Yud 5

✡10:6: Nam 11:4; Mbo 106:14

✡10:7: Kam 32:6

✡10:8: Nam 25:1+; Mbo 106:29; Tur 2:14

✡10:9: Kam 17:2,7; Nam 21:5+; Mbo 95:9

✡10:10: Kam 12:33; Nam 14:1+; Ibr 3:11,17

✡10:11: Ro 15:4; 1Kor 7:29; 1Pe 4:7; 1Yo 2:18

✡10:12: Ro 11:20

✡10:13: Mbo 68:19; 1Kor 1:9; 1Tes 5:24; 2Pe 2:9

✡10:14: Ŋgo 15:20; 2Kor 6:16+; 1Yo 5:21

✡10:16: Mk 14:22+; Ŋgo 2:42,46

✡10:17: Yo 6:33+; Ro 12:5; 1Kor 12:13,27

✡10:18: Wkp 7:15

✡10:19: 1Kor 8:4+

✡10:20: Lo 32:17; Mbo 106:37; Tur 9:20

✡10:21: 2Kor 6:15+

✡10:22: Lo 32:21; Mbo 78:58

✡10:23: 1Kor 6:12

✡10:24: Ro 15:1+; 1Kor 13:5; Pil 2:4-21

✡10:25: 1Tim 4:4

✡10:26: Kam 19:5; Mbo 24:1

✡10:27: Lu 10:7+

✡10:28: 1Kor 8:7

✡10:29: Ro 14:14,16

✡10:30: Ro 14:6; 1Tim 4:3+

✡10:31: Kol 3:17; 1Pe 4:11

✡10:32: Ro 14:13+; 1Kor 8:13; 2Kor 6:3

✡10:33: Ro 15:2; 1Kor 9:19+

© 1996 BSPNG