- Rom
- <
- 12
- >

12
Anutu imuŋai iti biibi, tana tezem itundu ma tewe ni lene kat
1 Tana niom toŋmatiziŋ tio, kere. Anutu leleene isaana piti mi imuŋai iti biibi. Uunu tina ta aŋso aŋpombol yom be kezem ituyom ma kewe ni lene kat. Naso kewe kembei patoronŋana mata yaryaaraŋana ta potomŋana, mi Anutu leleene pa ilip. Pa niom sombe kakam kat ŋgar pa muŋaiŋana ki Anutu, inako kembeeze pini ta kembei. Mi mbulu ta kembei, ina suŋŋana ŋonoono.✡ Yo 4:24; Ro 6:13; 1Kor 6:20; 1Pe 2:5 2 Mi kere yom. Kokena kapa pai tiom ma kembei zin wal tau titoto ŋgar mi mbulu ki toono na. Bela Anutu itooro ŋgar tiom ma iwe popoŋana kat. Naso mbulu tiom itooro, mi karao be kuute mbulu ambaiŋana mi ndabokŋana ta Anutu leleene pa i, mi leleyom be kakam mbulu tana tomini.✡ Ep 4:23, 5:17; Pil 1:10; 1Yo 2:15+
Iti lende uraata matakiŋa ma ikot ti
3 Anutu, ni ikampe yo mi iur yo ma aŋwe ŋgoŋana kini, tana aŋso aŋpombol yom ta boozomen ta kembei: Kapakur ituyom sorok pepe. Kakam kat ŋgar pa ituyom. Urlaŋana ta Anutu ikam piom, ina ko iwe kin piom, mi ipaute yom kembei niom tomtom pareiŋoyom.✡ Ep 4:7; 1Pe 4:10+
4 Iti tomtom na, koroŋŋanda boozo. Kumbundu, namanda, kwondo, ma koroŋŋanda pakan. Mi koroŋŋanda ta boozomen na, len uraata ndelndelŋa ma ikot zin.✡ 1Kor 12:12+; Ep 4:16 5 Ina raraate men piti tomtom ta tesekap la ki Krisi i. Iti kembei tomtom tamen namaana ma kumbuunu mi koroŋŋanŋan ta boozomen ta tilup ma tiwe tomtom tana.✡ 1Kor 12:12-27; Ep 4:4,25 6 Pa Bubuŋana ikampewe iti, mi ipombolmbol ti be takam uraata matakiŋa. Tana matanda siŋsiŋ pa uraata kiti kiti mi takam kat. Sombe ni iur ti ma tewe Anutu kwoono be toso kalŋaana pizin tomtom, na matanda iŋgal be toso sua ta indeeŋe men pa urlaŋana kiti.✡ 1Kor 12:4-11; Ep 4:11+; 1Pe 4:10+ 7 Mi sombe ikam lende uraata be tembeeze pizin tomtom, na tembeeze kat. Sombe iur ti be tapaute zin tomtom, na tapaute kat zin. 8 Mi sombe ikam lende uraata be topombol zin tomtom, na matanda iŋgal be topombol zin. Sombe iti lende uraata be tarai koroŋ pizin tomtom, na matanda iŋgal be tarai raama ŋgar ambaiŋana. Mi sombe ni iur ti be takam peeze pizin tomtom, na matanda se pa uraata tana. Mi sombe iti lende uraata be tu'uulu zin tomtom pa pataŋana kizin, na tu'uulu zin raama lelende ambai.✡ Ŋgo 20:28; 2Kor 9:6-13; 1Pe 5:2
Mbulu kizin wal tau tikilaala kat muŋaiŋana ki Anutu
9 Sombe kuur leleyom pizin tomtom, na kapakaam pa pepe. Kuur kat leleyom pizin. Mbulu sananŋan na, kombot molo pa. Mi mbulu ambaimbaiŋan, tona kikiskis.✡ Mbo 34:14; 2Kor 6:6; 1Tim 1:5; 1Pe 1:22 10 Niom kaparwe toŋmatiziŋ ki Krisi kek, tana ku'urur kat leleyom par piom. Mi kokototo ituyom, mi kiwidit waeyom bizin.✡ Ga 5:26; Pil 2:3; 1Tes 4:9; Ibr 13:1; 1Pe 1:22 11 Sombe kembeeze pa Merere, na motoyom pot pa pepe. Motoyom zze pa. You ki Bubuŋana ta imbot la leleyom na, ko ipayaryaara yom be kakamam ta kembei.✡ Ŋgo 18:25; 1Tes 5:19; Tur 3:15 12 Koroŋ ambaiŋana ta tu'urur matanda pa mi tazza i, ko ipombol yom ma leleyom ndabok kat ma kombotmbot. Mi sombe pataŋana sa ikam yom, na kemender mbolŋana. Mi motoyom iŋgal be kuzuŋzuŋ totomen.✡ Ro 5:2, 15:13; Kol 4:2; 1Tes 5:16+; Yems 1:4 13 Sombe Anutu wal kini potomŋan pakan timbot ŋoobo, na ku'uulu zin. Mi sombe leembe tima, na kakam zin ma kala pa ruumu tiom.✡ 1Kor 16:1+; 2Kor 8:7; Ibr 13:2; 1Pe 4:9
14 Sombe wal pakan tiseeze motoyom, na kusuŋ sosor pizin pepe. Kusuŋ Merere be ikampe zin.✡ Mt 5:44+; 1Kor 4:12; 1Pe 3:9 15 Zin wal ta so menmeen zin, na kagaaba zin ma niomŋan menmeen yom. Mi zin ta so titaŋ, na kagaaba zin ma niomŋan kataŋ. 16 Kaparlup leleyom mi ŋgar tiom ma iwe tamen. Mi kapakur ituyom pepe. Kokena kagabgaaba zin wal ta zanŋan men na, mi kombotmbot molo pizin wal sorrokŋan. Mi kapase pa ituyom ŋgar tiom pepe.✡ Mbo 131:1+; Ro 15:5+
17 Sombe tomtom sa ikam mbulu sananŋana piom, na kopokot pa mbulu sananŋana pepe. Kakamam kinkiini pa mbulu ta iŋgeeze pizin wal ta boozomen matan.✡ Mt 5:39; Ro 14:16; 2Kor 8:21; Pil 4:8; 1Tes 5:15 18 Mi kotoombo be niomŋan wal ta boozomen kaparlup leleyom ma kombot ambai. Tana mbulu boozomen tabe ilup yom, mi karao be kakam, na kakam.✡ Mt 5:9,39; Ro 14:19; 2Tim 2:24; Ibr 12:14 19 O niom toŋmatiziŋ tio, mbulu sananŋana ta so tikam piom, na kepekel pepe. Kezem la Anutu namaana. Mi ni itunu ko iur len zaala sa. Pa sua ki Merere iso ta kembei:
Mbulu sananŋana na, nio ko aŋur kadoono pa.
Tana kuur la nomoŋ. Pa nio ituŋ ko aŋpokot.✡ Lo 32:35; Mbo 94:1; Ibr 10:30
20 Tana kepekel mbulu sananŋana pepe. Pa sua lwoono toro iso ta kembei:
Sombe kom koi sa peteli, na kam ka kini.
Mi so miri i, na kam ka yok.
Naso kami ma ka miaŋ pa mbulu kini.✡ Kam 23:4+; Tut 25:21+; Mt 5:44
21 Tana kezem mbulu sananŋana ma ikoto yom pepe. Bela kokoto mbulu sananŋana pa mbulu ambaiŋana.

- Rom
- <
- 12
- >

✡12:1: Yo 4:24; Ro 6:13; 1Kor 6:20; 1Pe 2:5

✡12:2: Ep 4:23, 5:17; Pil 1:10; 1Yo 2:15+

✡12:3: Ep 4:7; 1Pe 4:10+

✡12:4: 1Kor 12:12+; Ep 4:16

✡12:5: 1Kor 12:12-27; Ep 4:4,25

✡12:6: 1Kor 12:4-11; Ep 4:11+; 1Pe 4:10+

✡12:8: Ŋgo 20:28; 2Kor 9:6-13; 1Pe 5:2

✡12:9: Mbo 34:14; 2Kor 6:6; 1Tim 1:5; 1Pe 1:22

✡12:10: Ga 5:26; Pil 2:3; 1Tes 4:9; Ibr 13:1; 1Pe 1:22

✡12:11: Ŋgo 18:25; 1Tes 5:19; Tur 3:15

✡12:12: Ro 5:2, 15:13; Kol 4:2; 1Tes 5:16+; Yems 1:4

✡12:13: 1Kor 16:1+; 2Kor 8:7; Ibr 13:2; 1Pe 4:9

✡12:14: Mt 5:44+; 1Kor 4:12; 1Pe 3:9

✡12:16: Mbo 131:1+; Ro 15:5+

✡12:17: Mt 5:39; Ro 14:16; 2Kor 8:21; Pil 4:8; 1Tes 5:15

✡12:18: Mt 5:9,39; Ro 14:19; 2Tim 2:24; Ibr 12:14

✡12:19: Lo 32:35; Mbo 94:1; Ibr 10:30

✡12:20: Kam 23:4+; Tut 25:21+; Mt 5:44

© 1996 BSPNG