- 1 Yoan
- <
- 1
- >

Ro Mataana Kana Ta Yoan Ibeede
1
Ni tau ikam mbotŋana ta ki Anutu i piti
1 Sua tau imbotmbot ta mata popoten mi imar, ta amzzo pa. Sua tana iswe Ni tau ikam mbotŋana ta ki Anutu i piti. Ni niamŋan ambotmbot, mi amleŋ kat kalŋaana, amre kat mbulu kini pa motoyam, mi amteegi pa nomoyam.✡ Lu 1:2, 24:39; Yo 1:1-14, 20:27; 2Pe 1:16 2 Tana mbotŋana mata yaryaaraŋana katuunu, ta ipet mat mi niam amre i kek. Ni ziru Tamaana timbotmbot ta muŋgu mi imar. Mi ni ipet mat ma amre i, tanata amzzoyaryaara uruunu piom mi ampombolmbol sua kini.✡ Yo 21:24 3 Tana koroŋ ta niam amre mi amleŋ kat, ta amzzoyaryaara piom, bekena niom tomini kagaaba yam mi itiŋan taparlup ti. Naso itiŋan Tamanda Anutu tulup ti ma tewe tamen.✡ Yo 17:21 4 Sua ti, ambeede ima piom, bekena itiŋan lelende ambai ma ambai kat.✡ Yo 15:11
Tapa pai kiti pa mat leleene
5 Sua ta amleŋ la kini, ta amzzoyaryaara piom. Sua ta kembei: Anutu, ni mat katuunu. Tana zugut sa irao be igaabi na som.✡ Yo 1:9; 2Kor 6:14+; 1Tim 6:16; Yems 1:17 6 Tana iti sombe toso itiŋan Anutu taparlup ti, mi tamen takamam zugut ka mbulu, ina tapakaam mi tototo sua ŋonoono som.✡ 1Yo 2:9 7 Mi sombe tapa pai kiti pa mat leleene kembei ta Yesu, inako taparlup ti ma tewe tamen, mi Anutu Lutuunu Yesu siŋiini ipus ti pa sanaana kiti ta boozomen ma teŋgeeze kat.✡ Ibr 9:14; 1Pe 1:19; 1Yo 2:9+; Tur 7:14
Tawatkaala sanaana kiti pepe
8 Iti sombe toso sanaana sa imbot la lelende som, mi lelende iŋgeeze men, na tapakaam itundu, mi sua ŋonoono imbot la lelende som.✡ Ro 3:9-23 9 Mi sombe teswe sanaana kiti, mi tezem, na irao tapase pa Anutu be ito sua kini mbukŋana mi ireege piti, mibe ipus ti pa sanaana kiti ta boozomen ma teŋgeeze. Mi ni iso ikam ta kembei, ina indeeŋe men.✡ Mbo 32:5, 51:2; Ro 3:26; Yems 5:16 10 Tana iti sombe toso takam sanaana sa som, na sua ki Anutu imbot la lelende som, mi iswe kembei tere Anutu sua kini kembei sua pakaamŋana.

- 1 Yoan
- <
- 1
- >

✡1:1: Lu 1:2, 24:39; Yo 1:1-14, 20:27; 2Pe 1:16

✡1:2: Yo 21:24

✡1:3: Yo 17:21

✡1:4: Yo 15:11

✡1:5: Yo 1:9; 2Kor 6:14+; 1Tim 6:16; Yems 1:17

✡1:6: 1Yo 2:9

✡1:7: Ibr 9:14; 1Pe 1:19; 1Yo 2:9+; Tur 7:14

✡1:8: Ro 3:9-23

✡1:9: Mbo 32:5, 51:2; Ro 3:26; Yems 5:16

© 1996 BSPNG